Ir-Regolament tal-Kummissjoni (KE) Nru 688/2002
tat-22 ta’ April 2002
li jissupplementa l-Anness għar-Regolament (KE) Nru 2301/97 dwar id-dħul ta’ ċerti ismijiet fir-reġistru taċ-ċertifikati ta’ karattru speċifiku li hemm provvediment dwaru fir-Regolament tal-Kunsill (KEE) Nru 2082/92 dwar ċertifikati ta’ karattru speċifiku għall-prodotti agrikoli u ikel (Panellets)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2082/92 ta’ l-14 ta' Lulju 1992 dwar iċ-ċertifikati ta' karattru speċifiku għall-prodotti agrikoli u l-oġġetti ta' l-ikel [1], u partikolarment l- Artikolu 9(1) tiegħu,
Billi:
(1) Bi qbil ma’ l-Artikolu 7 tar-Regolament (KEE) Nru 2082/92, Spanja kienet bagħtet applikazzjoni lill-Kummissjoni għall-isem "Panellets" biex dan jidħol fir-reġistru ta’ l-ismijiet ta’ karattru speċifiku.
(2) Id-deskrizzjoni "speċjalità tradizzjonali ggarantita" tista’ tintuża biss ma’ l-ismijiet elenkati f’dak ir-reġistru.
(3) L-ebda oġġezzjoni permezz ta' l-Artikolu 8 ta’ dak ir-Regolament ma kienet intbgħatet lejn il-Kummissjoni wara l-pubblikazzjoni fil-Ġurnal Uffiċjali tal-Komunitajiet Ewropej [2] ta’ l-isem elenkat fl-Anness ta’ dan.
(4) Bħala konsegwenza, l-isem elenkat fl-Anness għandu għalhekk jidħol fir-reġistru taċ-ċertifikati ta’ karattru speċifiku u b’hekk ikun imħares bħala speċjalità tradizzjonali garantita fil-Komunità permezz ta' l-artikolu 13(1) tar-Regolament (KEE) Nru 2082/92.
(5) L-Anness ta' dan jissupplimenta l-Anness għar-Regolament tal-Kummissjoni (KE) Nru 2301/97 [3], kif l-aħħar emendat bir-Regolament (KE) Nru 244/2002 [4],
ADOTTAT DAN IR-REGOLAMENT:
L-Artikolu 1
L-isem fl-Anness ta' dan huwa miżjud ma’ l-Anness tar-Regolament (KE) Nru 2301/97 u mdaħħal fir-reġistru taċ-ċertifikati ta’ karattru speċifiku bi qbil ma’ l-Artikolu 9(1) tar-Regolament (KEE) Nru 2082/92.
Għandu jkun imħares bi qbil ma’ l-Artikolu 13(1) ta’ dak ir-Regolament.
L-Artikolu 2
Dan ir-Regolament għandu jidħol fis-seħħ fl-20 jum mill-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jkun jorbot fl-intier tiegħu u direttament applikabbli fl-Istati Membri kollha.
Magħmul fi Brussel, 22 April 2002.